ועדת העבודה, הרווחה והבריאות, כנסת 18, פרוטוקול מספר 166, 2009-12-22 09:30

חיים כץ: בוקר טוב, יום שלישי בשבוע, ה' בטבת תש"ע, 22.12.2009.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: בהמשך לישיבה שנערכה לפני שבוע אנחנו עושים ישיבת המשך.

חיים כץ: לפני שבוע הבטחתי שמי שירצה לדבר, יוכל לדבר.

חיים כץ: בסיום הישיבה סגן שר הבריאות, מר ליצמן, יעדכן אותנו.

חיים כץ: בשיחות לא רשמיות הוא אמר שכל תוכנית שתהיה הוא יעביר לעדכון הוועדה.

חיים כץ: גם בישיבה הקודמת וגם עכשיו אני אומר ש-65 מיליון שקלים לטיפול שיניים לכמות כזאת גדולה של אנשים זה לא נראה רציני.

חיים כץ: כמי שמגיע מגוף גדול שעשה ביטוח שיניים אני יודע את העלויות על 15 אלף איש.

חיים כץ: הפחד שלי הוא שאם יצטרכו לטפל בכולם יצטרכו לרוקן את הסל.

חיים כץ: טיפול שיניים נחוץ, אבל יש לנו גם את התרופות שמצילות חיים בסל הבריאות.

חיים כץ: אני לא יודע אם המקור לטיפול שיניים צריך להיות מסל התרופות.

חיים כץ: אנחנו נמשיך את הדיון.

חיים כץ: בדיון הקודם רצה לדבר יו"ר הסתדרות רופאי השיניים, ד"ר יצחק חן.

יצחק חן: אני הקשבתי בקשב רב למה שהיו"ר אמר בישיבה הקודמת ולמה שהוא אמר היום.

יצחק חן: המקצוע שלי הוא רפואת שיניים לכן אני ארשה לעצמי להגיד כמה מילים בקשר למקצוע.

יצחק חן: תשובות לשאלות ששאלת, אדוני היושב-ראש, לא כל כך ניתנו.

יצחק חן: אולי אני אנסה לספק כמה תשובות לאותן שאלות שנשאלו.

יצחק חן: שלא יהיו אי הבנות, הסתדרות רפואת השיניים בעד הכנסת רפואת השיניים לחוק בריאות ממלכתי.

יצחק חן: אני לא יודע אם יש אמא במדינת ישראל שתשמח שלילד שלה יעשו סתימה על חשבון תרופות שצריכות להינתן לחולה סופני כזה או אחר.

יצחק חן: צריכים למצוא מקור אם באמת רוצים לעשות רפורמה ברפואת השיניים.

יצחק חן: כולנו ביחד צריכים לפעול על מנת שזה לא יהיה חד פעמי.

יצחק חן: צריך לאפשר לבנות תכנית לבריאות השיניים במסגרת חוק ביטוח בריאות ממלכתי.

יצחק חן: באחריות מלאה אני יכול להגיד לכם שעל מנת לאפשר למיליון ילדים טיפולי שיניים צריך חצי מיליארד שקל.

יצחק חן: אני לא ממציא דברים, אני לא מדבר באוויר.

יצחק חן: אפשר לקחת נתונים שקיימים.

יצחק חן: בקופת חולים מאוחדת נותנים טיפולי שיניים במסגרת שב"נים.

יצחק חן: אנחנו מתנגדים לזה, כי זה מתן טיפולי שיניים לעשירים על חשבון עניים.

יצחק חן: על 100 אלף ילדים עד גיל 12 הולכים 30 מיליון שקל.

יצחק חן: אם קופת חולים מאוחדת הייתה נותנת טיפולי שיניים במחירים של קופות חולים, שזה מקום טוב באמצע, היו צריכים להשאיר בזה 50 מיליון שקל.

יצחק חן: אפילו אם נוריד את המחירים עד למינימום אנחנו נגיע ל-300, 400 מיליון שקל.

יצחק חן: על מנת לתת טיפולי שיניים למיליון אנשים צריך 1000 מרפאות שיניים, זאת אומרת מקום עבודה.

יצחק חן: 4000 מרפאות השיניים שמפוזרות בכל הארץ מוכנות לתת את הטיפולים.

יצחק חן: הכסף שהצליחו לגייס צריך להיות מופנה אך ורק לטיפולים.

יצחק חן: פה אני רוצה לפנות אליך, אדוני היושב-ראש.

יצחק חן: חייבים את העזרה של הכנסת ואת הגיוס של כל חברי הממשלה.

יצחק חן: בתוספת מזערית למס הבריאות אפשר לבנות תכנית לטיפולי שיניים כמו שצריך.

יצחק חן: על מנת להוכיח שאנחנו רציניים ישבנו עם טובי בעלי המקצוע שקיימים, אם זה כלכלנים, פרופסורים, אנשי רפואת השיניים.

יצחק חן: אנחנו מוכנים לעזור ולסייע בכל מה שנדרש.

יצחק חן: אני שמח מאוד שהייתה לי אתמול שיחה מאוד טובה ובונה עם מנכ"ל משרד הבריאות.

יצחק חן: הם הביעו נכונות לשבת עם בעלי המקצוע.

יצחק חן: תבוא ברכה אם ישב משרד הבריאות עם רפואת השיניים כדי לבנות תהליך כמו שצריך.

יצחק חן: אדוני היושב-ראש, אם תוכל לגשר בין המקצוע למשרד הבריאות על מנת שנפעל יחד אולי לילדים במדינת ישראל יהיו שיניים בריאות.

בלה קאופמן: אני אונקולוגית.

בלה קאופמן: אני מטפלת בסרטן השד.

בלה קאופמן: בדצמבר 2007 בוטל הסדר הביטוח הנוסף שהיו כלולות בו תרופות מאריכות ומצילות חיים, מתוך ידיעה שבהסכם תלת שנתי יהיה תקציב מוגדל לסל התרופות ותרופות מן הסוג הזה שהיו בביטוח המשלים רק לאוכלוסייה מסוימת יינתנו לכולם.

בלה קאופמן: אני בתמימותי הייתי תומכת נלהבת של ביטול הביטוחים הנוספים כדי שיהיה לנו סל בריאות גדול, מוצק שיוכלו להכניס בו תרופות מאריכות ומצילות חיים.

בלה קאופמן: אני יושבת בחודשים האחרונים כל יום במרפאה מול נשים מתוך תחושת ביטחון מוחלטת שהתרופות שהן צריכות תיכנסנה לסל.

בלה קאופמן: בעוד שעה וחצי אני חוזרת למרפאה שלי.

בלה קאופמן: מחכה לי שם בחורה בת 36, אם ל-3 ילדים.

בלה קאופמן: לפי הסטטיסטיקה אם לא היו נכנסות תרופות מאריכות חיים ומצילות חיים לסל היא לא הייתה איתנו שנתיים וחצי.

בלה קאופמן: אין לי ספק שהתרופות האלו יאריכו את חייה.

בלה קאופמן: כך אנחנו מושכים שנה אחרי שנה.

בלה קאופמן: כל הזמן יש פיתוחים חדשים.

בלה קאופמן: כרגע אני לא יודעת מה להגיד לה.

בלה קאופמן: אני לא יודעת איך ליישר אליה מבט ולהגיד לך שקרוב לוודאי שהתרופה שהיא צריכה לא תיכנס לסל.

בלה קאופמן: אין לי שום ספק שגם בראייה של שלום הילד כאשר מעמידים את רפואת השן מול תרופה שתציל את אם המשפחה, המשפחה תבחר בתרופה שתציל את האם.

בלה קאופמן: המשפחה זה אנחנו במקרה הזה.

בלה קאופמן: אני חושבת שרפואת שיניים זה דבר ראוי ונכון, אבל ה-65 מיליון שקל הם כנראה רק קצה הקרחון וצריכים קצת יותר מזה.

בלה קאופמן: זה צריך לבוא לדיון בצורה מקצועית ושקולה מול כל טכנולוגיה אחרת, מול כל אותן תרופות שאני נלחמת עבורן, שאלו תרופות מאריכות ומצילות חיים לחולי סרטן.

בלה קאופמן: אני מבינה שזה עבר בהחלטת ממשלה.

בלה קאופמן: זה כל כך כואב וכל כך מקומם שאנחנו יודעים שיש תרופות שיכולות להציל את חייהם של אנשים והן לא בסל.

בלה קאופמן: הצלת חיים זה עניין של הגדרה.

בלה קאופמן: אני לא יודעת מה אומרת ההלכה, האם הארכת חיים בשנה זאת הצלת חיים או לא.

בלה קאופמן: זה עניין של פרשנות.

יעקב ליצמן: זה עניין של הלכה, לא עניין של פרשנות.

בלה קאופמן: אני לא יודעת מה המשמעות של הארכת חיים בשנה כאשר אחר כך יש אפשרות של תרופה חדשה שתאריך בעוד שנה.

בלה קאופמן: אני מבקשת בשם חולי הסרטן שמחכים לתרופות שיכולות לעזור להם לשקול שוב את ההחלטה הזאת.

חיים כץ: בדיון שעבר חבר הכנסת חיים אורון אמר שהוא טיפל ב-5 שיניים.

חיים כץ: הוא אמר שיש לו לעשות עוד סתימה אחת בשן השישית.

חיים אורון: סגן השר ליצמן, אני אומר לך בכל הידידות שאנחנו מפוצצים במכתבים של אנשים שאומרים שרימינו אותם.

חיים אורון: פה זה בא לידי ביטוי בדברים שאמרה הרופאה.

חיים אורון: 415 של הפעם הוא לא מקרי, הוא היה חלק מעסקה.

חיים אורון: אני הייתי אחד היחידים שתמך בשני חלקי העסקה, זאת אומרת גם להוציא את זה מתוך השב"נים וגם להביא כסף.

חיים אורון: חלק גדול מחברי הוועדה קיבלו את העסקה בתנאי שיש 415.

חיים אורון: אני אעביר לך את העתקי האי-מיילים שאני מקבל מחולים שאומרים שהם ראו אותך בטלוויזיה נאבק על רפואת שיניים אבל דפקו אותם לפני 3 שנים.

חיים אורון: אני מרגיש את זה כך.

חיים אורון: מה שאתם עושים עכשיו זה אומר 130 מיליון שקל בסל משום שזה חצי שנה.

חיים אורון: זה המנגנון של הסל.

חיים אורון: אני לא יודע מאיפה יש כסף בסל בשנה הבאה.

חיים אורון: בינתיים הסל בשנה הבאה הוא 0.

חיים אורון: אתם אומרים שבמארס תהיה לכם הצעה.

חיים אורון: במקרה הטוב זה יופעל ביולי.

חיים אורון: אתה מכיר את הויכוח על התרופות שאיחרו בחודשיים והפסדנו 40 מיליון שקל בסל התרופות.

חיים אורון: בשנה הבאה אתה מעמיס על סל התרופות 130 מיליון שקל.

יעקב ליצמן: לפי החשבון זה מיליארד שקל.

יעקב ליצמן: אתה יכול לעשות כל שנה הכפלות.

יעקב ליצמן: אקמול נכנס לפני 15 שנה ב-10 שקלים, היום זה מיליון שקל.

חיים אורון: המנגנון של הסל הוא מנגנון של מדרגה.

חיים אורון: מעכשיו האקמול עד סוף הימים בבסיס התקציב.

חיים אורון: היועצת המשפטית של הוועדה תאשר שמה שאני אומר מדויק.

יעקב ליצמן: לא.

חיים אורון: סל שירותי הבריאות השנה הוא 24 מיליארד שקל.

חיים אורון: הוסיפו לו 415 בסל השנה.

חיים אורון: בשנה הבאה הוא יהיה 24 מיליארד 415.

חיים אורון: זה יהיה עד סוף הימים.

חיים אורון: אם הכנסת פרוצדורה באמצע השנה ב-65 מיליון אתה צריך 130 מיליון לפחות.

חיים אורון: אם אני טועה אני אבוא לבקש סליחה.

חיים אורון: אני בדקתי את זה.

חיים אורון: אני מבקש ממך לדבר עם הרפרנטים של האוצר.

חיים אורון: זה המנגנון של הסל.

חיים אורון: ההתחייבות בתוך הסל היא התחייבות קבועה.

חיים אורון: אין פרוצדורה אלא בהחלטת ממשלה של הוצאת דברים מתוך הסל.

חיים אורון: ישנה הצעה שמונחת על שולחן הכנסת וחתמו עליה 28 חברי כנסת מכל סיעות הבית.

חיים אורון: פה תהיה לך מצווה ענקית.

חיים אורון: בזכותך העניין הזה נפרץ.

חיים אורון: בואו נתלכד בכנסת.

חיים אורון: אנחנו מציעים העלאת מס בריאות.

חיים אורון: האנשים שמשלמים את הביטוחים לרפואת שיניים מוציאים את זה מהכיס שלהם.

חיים אורון: זה יהיה יותר זול לרוב הציבור.

חיים אורון: מי שירצה יעשה ביטוח שיניים במיליונים.

חיים אורון: אני מדבר על רוב רובו של הציבור.

חיים כץ: אתה מדבר על לשמר?

חיים אורון: פה יש הרבה יותר מלשמר.

חיים אורון: שניים שלושה פרומיל בסל הבריאות ייתן מקורות.

חיים אורון: את זה אפשר לבצע בשלבים.

חיים אורון: זה לא ייכנס בשנה אחת.

חיים אורון: אפשר יהיה להתארגן במערכת הזאת של קופות החולים, של הרופאים הפרטיים.

חיים אורון: חלק יעשו את זה באמצעות מרפאה, חלק יעשו את זה באמצעות קופון.

חיים אורון: אי אפשר את כל זה לבנות עכשיו.

חיים אורון: אני לא חושב שצריך להלחם ברופאים הפרטיים.

חיים אורון: יכול להיות שחלק מהאנשים יבצעו את זה באמצעות קופון.

חיים אורון: אם הוא ילך לרופא פרטי ויהיה מחיר קבוע לסתימה הוא יקבל את ההפרש.

חיים אורון: יש רופאים שמוכנים לעבוד בחוץ ובפנים.

חיים אורון: נעשה מהפכה אמיתית.

חיים אורון: היא תרשם על שמך, אדוני סגן השר, כי אתה הנעת את המהלך הזה.

חיים אורון: ממילא ב-2010 לא יהיה משהו רציני.

חיים אורון: אתם תסיימו לדון עד מארס.

חיים אורון: הלוואי ובאמצע 2010 יהיה משהו.

חיים אורון: בואו נלך במהלך מסודר.

חיים אורון: יהיה פה רוב גדול בכנסת.

חיים אורון: נכון, צריך יהיה לכופף את האוצר.

חיים אורון: אתה מומחה בכיפוף האוצר.

חיים אורון: אני רק אהיה השוליה שלך.

חיים אורון: נצליח להעביר את החוק הזה.

חיים אורון: אני בטוח שחברי הכנסת יהיו מאוד פשרניים במשך הזמן.

חיים אורון: זה ייקח 5, 6 שנים.

חיים אורון: לא נגיד שזה יהיה מעכשיו עד גיל 18.

חיים אורון: יש פה מכתבים של הנכים שאומרים שהם לפני הילדים.

חיים אורון: צריך לקבוע מסלול ולעשות פעולה חשובה מאוד מהסוג הזה.

אבי גור: נעשה כאן על ידי סגן השר תיקון עוול היסטורי.

אבי גור: כאשר עושים תיקון צריך לדבר על העדפה מתקנת, צריך שכל הפורום שיושב כאן, אם זה חברי כנסת, רופאים, אזרחים, אנשים שאיכפת להם ייכנסו ביחד להירתם ולהאיץ את המהלך הזה.

אבי גור: לא מספיק שראש הממשלה, שבמקרה הוא גם שר הבריאות, נתן גיבוי לסגן שר הבריאות בממשלה, אלא צריך שהוא יביא משאבים נוספים.

אבי גור: אנחנו מצפים שהדבר הראשון יהיה גיוס של כסף קואליציוני ואחר מיתרות הכספים שלא נוצלו ב-2009.

אבי גור: מדובר על מיליארדי שקלים כל שנה שמוחזרים לאוצר עכב אי ניצול.

אבי גור: יש סיעות בכנסת הזאת שהכריזו שהן מוכנות לתרום כספים קואליציוניים למען בריאות שיניים לילדים.

אבי גור: למה שלא נעשה את זה?

אבי גור: הדבר השני הוא אישור הצעת החוק שדיבר עליה חבר הכנסת אורון לבריאות שיניים ציבורית, שעליה כבר חתומים ח"כים ממגוון מפלגות - מאורלי לוי- אבוקסיס שפעילה בנושא הזה ועד חיים אורון בקצה השני - כדי שבריאות השיניים לילדים ולקשישים תהיה חלק בלתי נפרד מביטוח בריאות ממלכתי.

אבי גור: אני רוצה להגיד תודה לתקשורת שמלווה את העניין.

יעקב ליצמן: הסל הוא 6 מיליארד שקל.

יעקב ליצמן: כל תרופה שנכנסת לסל נשארת בסל.

יעקב ליצמן: מה שמכניסים נשאר לעולמי עד.

יעקב ליצמן: אם ועדת הסל באה ומוצאת תרופה יותר טובה היא מכניסה את התרופה היותר החדישה ומוציאה את התרופה הפחות טובה.

יעקב ליצמן: הגיע הזמן, ואני מתכוון לעשות את זה אחרי כל הבלגן הזה, לבדוק מחדש את היעילות והמחירים של התרופות.

יעקב ליצמן: אני מניח שגם על זה היו"ר יקרא לי לישיבה, כי גם על זה תהיה מהומה גדולה.

יעקב ליצמן: 60% מסל התרופות אלו תרופות מצילות חיים, 40% מסל התרופות אינן מצילות חיים.

יעקב ליצמן: יושבת איתנו חברת הכנסת רחל אדטו שהייתה חברת ועדת הסל.

יעקב ליצמן: בתקופתה היא הכניסה טיפריס.

יעקב ליצמן: זאת משחה לפטריות בציפורניים.

יעקב ליצמן: היא תסביר לכם כמה זה מציל חיים.

יעקב ליצמן: היא תסביר למה היא הכניסה את זה לסל.

יעקב ליצמן: היא תסביר לכם על תרופה שנקראת סימפוטרופין לילדים נמוכים - אני לא מדבר על גמדים, אלא על מישהו שרוצה לגדול מ-160 ל-170 - למה זה צריך להיות בסל, למה זה לא מציל חיים ולמה זה יותר חשוב מתרופות מצילות חיים.

יעקב ליצמן: מישהו שכרגע תוקף אותי יצטרך להסביר למה הוא הכניס את זה לתוך הסל.

יעקב ליצמן: שיניים לא פחות חשובות ממשחות לפטריות, לא פחות חשובות מכדורי מניעה או מכל מיני דברים מהסוג הזה שאלו לא תרופות מצילות חיים.

יעקב ליצמן: שיניים הן בתוך 40%.

חיים אורון: לא בסל.

חיים אורון: גם בריאות הנפש לא בסל.

יעקב ליצמן: זה יגיע.

יעקב ליצמן: מה שהזכרתי זה בתוך הסל.

יעקב ליצמן: חברת ועדת הסל שיושבת כאן תצטרך לתת את הדין למה היא תוקפת אותי היום על שיניים ולא תקפו אותה כשהיא הכניסה את הטיפול בציפורניים.

יעקב ליצמן: מה ההבדל בין שיניים למשחות האלו?

יעקב ליצמן: יש גבול לצביעות הזאת.

יעקב ליצמן: כשמישהו אומר לי שיש לו טענות צודקות אני מוכן לשמוע, אבל לא מישהו שהכניס דברים אחרים ובא אלי בטענות על כך שאני מכניס את השיניים.

יעקב ליצמן: אני מודה לחיים אורון שהוא הביא לקונסנזוס את הזכות הגדולה שלי.

יעקב ליצמן: חיים, אני מודיע לך שאני לא מוותר על הזכות הזאת.

יעקב ליצמן: אני העליתי את הנושא של טיפולי שיניים לילדים על סדר היום.

יעקב ליצמן: זה שלי.

יעקב ליצמן: אני לא מוותר על זה.

יעקב ליצמן: אני מתכוון ללכת עם זה עד הסוף.

יעקב ליצמן: לא יעזור לאף אחד.

יעקב ליצמן: אני לא התנגדתי לחוק, אני בעדו.

יעקב ליצמן: כדי שהחוק יעבור צריך את הסכמת האוצר.

יעקב ליצמן: אתה יודע שהאוצר לא ייתן לנו כל כך מהר.

יעקב ליצמן: הדרך לעשות את זה היא לאט לאט.

יעקב ליצמן: החלק הראשון ייכנס השנה.

רחל אדטו: הנושא של גלולות למניעת הריון הפך להיות כמעט מוטו של כל התוקפים.

רחל אדטו: אני גאה בכל מה שנאמר.

רחל אדטו: אני בוודאי אומרת שכל הדוגמאות האלו ויש עוד 20 אחרות הן לא תרופות מצילות חיים, הן כן תרופות שמשפרות חיים.

רחל אדטו: אלו תרופות שניתנו בקונסנזוס של ועדת הסל, תוך תהליך ארוך וממושך.

יעקב ליצמן: על חשבון תרופות מצילות חיים.

לאה ופנר: לא.

יעקב ליצמן: מאיפה את יודעת?

רחל אדטו: לאה ופנר הייתה חברה בוועדת הסל.

יעקב ליצמן: את מה שאמרתי לרחל אדטו אני אומר גם לך, כי את תוקפת אותי לא פחות מרחל אדטו.

רחל אדטו: לאה ופנר הייתה חברה עד לפני שנתיים בוועדת הסל יחד עם יורם בלשר מטעם ההסתדרות הרפואית.

רחל אדטו: הואשמתי שאת התרופות שכרגע הועלו כאן בדיון אישרתי בוועדה.

רחל אדטו: התרופות היו גם בתקופתה של לאה.

רחל אדטו: הגלולות לבנות בגילאי 18 ו-19, התרופות נגד פטרייה והורמון הגדילה נכנסו דרך מנגנון העדפה של ועדת הסל.

חיים כץ: שואל סגן השר למה לחברי ועדת הסל מותר להמליץ על תרופות שמשפרות את איכות החיים ואילו לו אסור להמליץ על חלק מתהליך שמשפר את איכות החיים.

חיים כץ: מה הוא פחות מכם?

חיים אורון: הוא פחות לפי החוק.

רחל אדטו: אני בעד בריאות השן, אבל שתיכנס בדיוק באותו מנגנון שבו אושרו 3 התרופות שהוזכרו כאן.

רחל אדטו: אם לוקחים את הרצון להכניס את ה-65 מיליון האלה במסגרת הסל, בקשה, להביא את זה בפני ועדת הסל והיא תשקול האם 65 מיליון שקל עומדים במקביל לדברים אחרים.

רחל אדטו: זאת הטענה היחידה שיש לי.

רחל אדטו: רוצים להכניס, בקשה, במנגנון התעדוף הרגיל.

רחל אדטו: הורמון הגדילה שניתן לילדים אומר שאם תיתן לילדים שיש להם בעיה בצמיחה את הורמון הגדילה אתה תהפוך אותם למבוגרים בגובה 1.50,1.55 או 1.60 מטר.

רחל אדטו: מבחינתם זה הצלת חיים.

רחל אדטו: ילד גמד בגובה 1.37 הוא לא כמו ילד בגובה 1.60.

רחל אדטו: אישרנו את הדבר הזה בדיוק לקבוצת הילדים האלה שיש לה בעיות גדילה.

רחל אדטו: זה לא הצלת חיים במיידית אלא שיפור החיים.

רחל אדטו: הדבר השני שהוזכר כאן זה הטיפול לפטרייה.

רחל אדטו: בוודאי שניתן טיפול לפטרייה.

רחל אדטו: למי?

רחל אדטו: למושתלים , לבעיות חיסוניות שאם לא תיתן להם טיפול לפטרייה הם ימותו כי יש להם בעיה חיסונית.

רחל אדטו: לא מדובר בטיפול לציפורניים, אלא טיפול לקבוצה מאוד מוגדרת של מושתלים.

רחל אדטו: מאחר ובסל הבסיסי של מדינת ישראל ניתנו גלולות דרך הקופות עד גיל 18, באנו לתקן עיוות של קבוצת הגיל שבין 18 ל-19.

רחל אדטו: כל הגלולות אושרו על מנת ליישר את הקו של הבנות עד גיל 19.

רחל אדטו: ברגע שהן הולכות לצבא זה הכל דרך הצבא.

רחל אדטו: אני הגנתי על זה כרופאת נשים כי אני יודעת מה המשמעות של הפסקות הריון מבחינת נשים, מבחינת פוריות לעתיד.

רחל אדטו: זאת הסיבה שהוכנסו מיליון 800 שקל.

רחל אדטו: האישור של הגלולות למניעת הריון שאני אישרתי היו במערכת השיקולים של ועדת הסל.

רחל אדטו: אם בריאות השן הייתה נכנסת כבקשה לוועדת הסל והיו מעמידים את זה בתעדוף כמו שוועדת הסל יודעת לעשות, כמו שהמנדט של ועדת הסל הוא לקחת אחד מול השני, אז לא הייתה לי מילה להגיד.

רחל אדטו: הביקורת שלי היא על כך שלוקחים את זה ומעמיסים את זה כדבר אחר בלי לשקול אחד מול השני.

רחל אדטו: זאת לא ביקורת אישית.

רחל אדטו: זאת ביקורת על התהליך.

יצחק קדמן: אדוני היושב-ראש, מאוד מפריע לי שאנחנו תומרנו למצב בלתי אפשרי שבו משסים קבוצה חלשה אחת בקבוצה חלשה אחרת, קבוצה של חולי סרטן נגד קבוצה של ילדים עם שיניים רקובות או קבוצה של חולי כליות נגד כאלה שיש להם כשל במערכת החיסונית.

יצחק קדמן: נקלענו למצב בלתי אפשרי שקבוצה חלשה אחת צריכה להלחם בקבוצה חלשה אחרת והשלטון נהנה מהקרבות האלה.

יצחק קדמן: זה אבסורד.

יצחק קדמן: אני פונה אלייך, גברתי הרופאה.

יצחק קדמן: אני מאמין לכל מילה שאמרת, אבל אני יכול לספר לך סיפורים הפוכים.

יצחק קדמן: אני לא אעשה את זה כי זאת פינה שאסור להיכנס אליה.

יצחק קדמן: יש ילדים עם שיניים רקובות שלא הולכים לבית ספר כי הם מתביישים.

חיים אורון: איציק, נכנסתם אליה בראש גלוי.

יצחק קדמן: הוכנסנו אליה.

חיים אורון: הכריחו אותך?

יצחק קדמן: כן.

חיים אורון: אם כל הארגונים החברתיים היו אומרים זה לא היה עובר.

יצחק קדמן: אתה קיבלת ממני מסמך כמו שקיבלו ממני אחרים שנקרא השן החולה של ילדי ישראל.

יצחק קדמן: אולי אנשים פה לא יודעים, אבל בשוויץ ה"מפגרת" ילדים עד גיל 18 מקבלים טיפול שיניים חינם.

יצחק קדמן: כך בבריטניה, כך באוסטרליה וברוב ארצות מערב אירופה.

יצחק קדמן: רק אנחנו לא.

יצחק קדמן: לפני 20 שנה, אדוני היושב-ראש, הייתה ועדת נתניהו.

יצחק קדמן: ועדת נתניהו המליצה שביטוח שיניים יהיה חלק מביטוח הבריאות הכללי.

יצחק קדמן: איפה כל הגופים האלה היו 20 שנה?

יצחק קדמן: אני לא שמעתי את הסתדרות רופאי השיניים נלחמים על העובדה שהם נחשבים על ידי הממסד הרפואי כבת חורגת של הרפואה.

יצחק קדמן: למה אם יש לי דלקת בעיניים אני אקבל טיפול רפואי, ו-2 מילימטר משם כשיש לי דלקת חניכיים – היום ברפואה יודעים שדלקות חניכיים משפיעות על כל הגוף, זה לא עניין של אסתטיקה, זה עניין שגורם גם להתקפי לב – אני לא אקבל טיפול?

יצחק קדמן: למה ילדים מסתובבים ב-20 השנים האחרונות מאז המלצות ועדת נתניהו בלי טיפול שיניים?

יצחק קדמן: הפה הוא לא חלק מגוף האדם?

יצחק קדמן: הלכנו לשרי בריאות קודמים, כולל השר לשעבר חיים רמון ששמעתי אותו מתבטא נגד סגן השר הנוכחי.

יצחק קדמן: אין שר בריאות שלא הלכנו אליו ב-20 השנים האחרונות ושאלנו אותו למה בריאות הפה היא לא חלק מבריאות הגוף.

יצחק קדמן: שום דבר לא נעשה עד שבא סגן השר ליצמן.

יצחק קדמן: זה עולה לי בבריאות לשבח את הממסד.

יצחק קדמן: אין היום אזרח במדינת ישראל שלא מעורב בנושא הזה.

רחל אדטו: איפה החניכיים של הקשישים?

יצחק קדמן: אני מתכוון גם לקשישים.

יצחק קדמן: אני חושב שבריאות הפה של כל אזרחי ישראל חשובה, אבל צריך להתחיל באיזה שהוא מקום.

יצחק קדמן: יש היגיון רפואי להתחיל עם ילדים.

יצחק קדמן: גם כלכלית נחסוך את הכסף.

יצחק קדמן: בעוד שבוע ימים תזרים מדינת ישראל מיליארד שקל - אולי יותר - לטובת הורדת מס לחברות ויחידים בדרגות השכר הכי גבוהות במשק.

חיים כץ: לנמוכים לא?

יצחק קדמן: הנמוכים לא יקבלו כלום.

חיים כץ: בשביל מה אתה נכנס לנושאים שאתה לא בקי בהם?

יצחק קדמן: מפני שיש מאיפה לקחת את הכסף.

יצחק קדמן: מה שנעשה פה הוא בבחינת לשים רגל בדלת.

יצחק קדמן: זה לא יכול להיות הפתרון המלא של העניין.

יצחק קדמן: זה לא מספיק כסף.

יצחק קדמן: הסכום הוא לא 500 מיליון שקל.

יצחק קדמן: הוא מוכרח להיות חלק מהתנעת התהליך.

יצחק קדמן: אדוני, סגן השר, הפתרון המהותי של העניין הוא תמיכה בהצעת החוק של חבר הכנסת חיים אורון.

יצחק קדמן: תשתמש בהחלטה שקיבלה הממשלה כמנוע להסדיר את זה בצורה רצינית על חשבון תקציב המדינה.

יצחק קדמן: אם צריך להעלות את מס הבריאות בפרומילים, תעלו אותו כך שזה לא יהיה מקרנות שמתנדבות לתת את זה, כך שזה לא יהיה חסד אלא חלק מהזכות של כל אזרחי ישראל, בראש וראשונה של ילדי ישראל.

אורלי לוי אבקסיס: דיברתי במהלך הימים האחרונים והשבועות האחרונים.

אורלי לוי אבקסיס: אנחנו יודעים שהחטא הקדמון שייך לחיים אורון, שמבקר את כל ההתנהלות של סגן השר ליצמן, על כך שלא מצא את המסגרת המתאימה לביטוח שיניים בחוק ביטוח בריאות ממלכתי.

אורלי לוי אבקסיס: 15 שנה מנסים להעביר פה איזה שהוא תהליך בשקט.

אורלי לוי אבקסיס: מה שנעשה היום זה תיקון עוול היסטורי.

אורלי לוי אבקסיס: זה הציף את הנושא על סדר היום הציבורי.

אורלי לוי אבקסיס: אי אפשר להתעלם מהבעיה שנמצאת בשכבות הסוציו-אקונומיות הנמוכות ביותר, במשפחות שמרוויחות בין 4000 ל-8000 ₪ לחודש.

אורלי לוי אבקסיס: המשפחות האלו ממעטות לקחת את הילדים שלהן.

אורלי לוי אבקסיס: כאשר אתה עושה את החישוב המשפחתי ואת כלכלת הבית אתה נאלץ לוותר על דברים כמו חינוך ובריאות השן.

אורלי לוי אבקסיס: נכון, גם אני הייתי שמחה אם הדרך הייתה אחרת ולא דרך הסל , אבל אם זה לא היה כך זה לא היה יוצר את הרעש, זה לא היה יוצר את הדיון הציבורי, זה לא היה לוחץ על הממשלה למצוא פתרונות נוספים.

אורלי לוי אבקסיס: אני יודעת שסגן השר ליצמן עובד על תקציבים נוספים והצליח לגייס כספים נוספים.

אורלי לוי אבקסיס: אני מקווה שאנחנו עם כל הלחץ הזה נצליח בשנה הבאה או בעוד שנתיים לבקש מהממשלה לתקן את העוול ולהחזיר לסל תקציבים כאלה ואחרים.

אורלי לוי אבקסיס: חברים, ילדים סובלים באופן יום יומי.

אורלי לוי אבקסיס: הנאום הראשון שלי, אם לא בין הראשונים, היה על במת הכנסת בנוגע לדוח שהתפרסם ודיבר על הפערים בבריאות השן אצל ילדים קטנים.

אורלי לוי אבקסיס: עלה סגן השר ליצמן ואמר שהוא הולך לקחת את זה.

אורלי לוי אבקסיס: סוף סוף יש פוליטיקאי שמקיים את מה שהוא אומר.

אורלי לוי אבקסיס: על זה צרך להגיד תודה.

אורלי לוי אבקסיס: הלוואי וזאת הייתה הדרך.

אורלי לוי אבקסיס: אני חושבת שיש טעם לפגם כשזה נעשה מוועדת הסל, אבל אם זה לא היה נעשה משם כל הדיון הזה לא היה קורה וזה היה נסחב כמו שזה נסחב עד היום.

אורלי לוי אבקסיס: חבר הכנסת אורון, גם אני חתומה על הצעת החוק.

אורלי לוי אבקסיס: אני אשמח אם היא תתקבל.

אורלי לוי אבקסיס: אני יודעת שמשרד האוצר לא יאשר, בעיקר לאחר שהוציאו המון כסף על החיסונים לשפעת החזירים.

אורלי לוי אבקסיס: יש גבול לסחיטה של אותו לימון לפחות על ידי אותו משרד.

אורלי לוי אבקסיס: בינתיים זאת הדרך.

אורלי לוי אבקסיס: היה פה חלון הזדמנויות.

אורלי לוי אבקסיס: אם לא היינו מנצלים את חלון ההזדמנויות הזה ומבינים את עומק העניין זה לא היה מתקדם לשום מקום.

אורלי לוי אבקסיס: בוועדת הסל יש לא רק תרופות מצילות חיים אלא תרופות שמשפרות חיים.

אורלי לוי אבקסיס: אני חושבת שטיפול בשיניים הוא טיפול שמשפר את החיים לאותם ילדים שלא יכולים ללמוד, שיש להם בעיה בדימוי העצמי, שיש להם בעיה אחר כך בהתפתחות האישיות הבוגרת שלהם.

אורלי לוי אבקסיס: יש את ההשלכות הנוספות שאחר כך אנחנו מטפלים בהן בקצה הדרך, אם זה בעיות בשלד, בעיות בלב, בעיות במערכת החיסונית.

אורלי לוי אבקסיס: אני לא רופאה, אבל אני קוראת חומר.

אורלי לוי אבקסיס: פה אני רוצה לברך את סגן השר על עצם העלאה של העניין ועל כך שזה יוצא לדרך.

אורלי לוי אבקסיס: אני מקווה שנצליח לתקן את העיוות ולהשיג תקציבים.

חיים אורון: אם מחר אני אראה לך במספרים שבמחסן הפרוטזות חסרות פרוטזות והשר יבוא ויגיד שהוא לוקח פרוטזות מהסל, גם אז תסכימי?

אורלי לוי אבקסיס: אנחנו נעשה מאבקים נוספים.

אורלי לוי אבקסיס: זאת דמגוגיה.

אורלי לוי אבקסיס: אנחנו נמצא את הדרכים הנכונות.

אורלי לוי אבקסיס: עכשיו היה חלון הזדמנויות.

אבי סלומה: אני יו"ר ארגון נכי שיתוק מוחין.

אבי סלומה: אנחנו קיימים 4 שנים כארגון.

אבי סלומה: אנחנו מונים כ-30 אלף איש במדינת ישראל.

אבי סלומה: חלקנו מפגרים, חלקנו בעלי יכולת שכלית תקינה.

אבי סלומה: רובנו סובלים מבעיות שיניים קשות, כולל בעיות בחניכיים.

אבי סלומה: זאת תוצאה של הנכות עצמה.

אבי סלומה: זאת נכות מולדת.

אבי סלומה: פנינו לוועדת סל התרופות לפני 3 שנים אבל לא נענינו.

אבי סלומה: זרקו אותנו החוצה.

אבי סלומה: פעמיים הוגשו הצעות חוק בכנסת.

אבי סלומה: אפילו בקדנציה הקודמת.

אבי סלומה: זה נפל בגלל שוועדת השרים לענייני חקיקה הפילה את זה.

אבי סלומה: רבותיי, נכי שיתוק מוחין עם פיגור מקבלים טיפולי שיניים חינם.

אבי סלומה: אלה ששפר גורלם אינם מקבלים את זה.

אבי סלומה: אלה שחיים בקהילה חיים מקצבאות נכות בלבד.

אבי סלומה: יש מן הצדק לתת לנו את הטיפול הזה.

אבי סלומה: פניתי לסגן השר ליצמן כשקיבל את התפקיד.

אבי סלומה: הוא ענה לי שזה לא מתפקידו לדאוג לזה.

אבי סלומה: פניתי להסתדרות רופאי השיניים.

אבי סלומה: לא קיבלתי שום מענה.

אבי סלומה: פניתי לכמה חברי כנסת.

אבי סלומה: לא קיבלתי מענה.

אבי סלומה: חברי כנסת באופן בוטה לא רצו להיפגש איתי בגלל שאני נכה, בגלל שאני לא נחמד, בגלל שאני לא עשיר, בגלל שאני מדבר לא ברור, בגלל שאני לקוי שמיעה.

אבי סלומה: מדוע אתם לא מקשיבים ולא דואגים לנו?

אורית זוארץ: כבוד סגן השר, בירכתי כשהודעת על הרחבת טיפולי השיניים בדיון שהעליתי ובהצעת החוק שהעליתי למתן טיפול רפואי על חשבון המדינה לקשישים.

אורית זוארץ: אני באמת בירכתי כי אמרתי שיש כאן שר שיש לו סדר עדיפויות וקדימויות.

אורית זוארץ: אמרת שלצערך הרב הקשישים לא יוכלו לקבל אבל ילדי ישראל יקבלו.

אורית זוארץ: מאוד הופתעתי מהדרך שהדברים נעשו.

אורית זוארץ: אין כאן ויכוח על מה.

אורית זוארץ: לדעתי כולנו מסכימים שילדי ישראל רשאים לקבל טיפולי שיניים וטיפולים אחרים.

אורית זוארץ: הדרך קלוקלת ומעוותת.

אורית זוארץ: היא דרך שממשיכה את הדרך המעוותת והקלוקלת של ממשלת ישראל.

אורית זוארץ: אין כאן מדיניות, אין כאן תהליך קבלת החלטות מסודר.

אורית זוארץ: התהליך נעשה באישון לילה.

אורית זוארץ: היה אפשר לדון בזה בבוקר.

אורית זוארץ: הדרך המעוותת הזאת צריכה להיעקר מהשורש.

אורית זוארץ: אנחנו תומכים בטיפולי שיניים לילדים, אבל זה לא יכול לבוא על חשבון חולים אחרים.

אורית זוארץ: צריך למצוא מקור תקציבי.

אורית זוארץ: אני סומכת על היכולת ועל הכוח הפוליטי של סגן השר ועל הלחץ שהוא יכול להפעיל על האוצר.

אורית זוארץ: במקומות אחרים הפעילו לחץ וקיבלו.

אורית זוארץ: אני יכולה להראות איפה קיבלו.

אורית זוארץ: צריך להפעיל לחץ, צריך להוציא את הכספים ממקור אחר, לא על חשבון סל התרופות שהוא מצומצם ועלוב גם ככה.

דבי גילד-חיו: ארגונים הביאו את העניין של השיניים לוועדת הסל, אבל זה נדחה על הסף בטענה שבריאות שיניים היא לא חלק מהבריאות הכללית ולכן היא לא יכולה לדון בזה.

דבי גילד-חיו: נראה שהצעד הזה, כמו שאמרו קודמים לי, היה הדבר על מנת להתחיל לקדם ולשים את זה על סדר היום.

דבי גילד-חיו: קידום ומימון רפואת שיניים זה רגע היסטורי ומרגש.

דבי גילד-חיו: כולנו סביב השולחן מסכימים שזה חשוב, ושזה דבר חיוני שמעיב עליו עניין המימון.

דבי גילד-חיו: הצעת החוק היא דרך המלך.

דבי גילד-חיו: כל הח"כים שבחדר חתומים על הצעת החוק.

דבי גילד-חיו: אני קוראת ליושב-ראש הוועדה להצטרף גם הוא להצעת החוק.

דבי גילד-חיו: אני מברכת את סגן השר על קידום כל הנושא הזה ומבקשת ממנו להצטרף ולקדם את הצעת החוק.

יעקב ליצמן: סגן השר לא יכול לחתום.

דבי גילד-חיו: אם הוא יביא את זה כהצעת חוק ממשלתית מטעם הממשלה זה יהיה אידיאלי.

איתן חי-עם: אני מאוד שמח על השינוי הגדול שקרה.

איתן חי-עם: לפני חודש היינו צריכים להסביר למה צריך שיניים.

איתן חי-עם: גם לפני שבוע הייתי צריך לנאום ולהביא נתונים מהעולם.

איתן חי-עם: לפחות עכשיו יש קונסנזוס על כך שצריך טיפול לשיניים.

איתן חי-עם: כולם צודקים.

איתן חי-עם: במדיניות של חסר תמיד יחסר.

איתן חי-עם: כשאתה נותן לדבר אחד יש קבוצה שלמה שמתרעמת על כך שזה לא מספיק לה.

איתן חי-עם: נכון שהסל הוא 415.

איתן חי-עם: גם אם סגן השר לא היה נוגע ב-415 ברגע שזה היה נגמר הייתה הקבוצה הבאה מתלוננת על כך שהיא מחוץ לסל.

אורית זוארץ: יש כסף שהולך למקומות אחרים ולא למשרד הבריאות.

איתן חי-עם: היו הערות ביניים לגבי הקשישים.

איתן חי-עם: אם היינו נותנים לקשישים הערות הביניים היו לגבי הילדים.

איתן חי-עם: לא משנה מה קורה ההערות יהיו.

איתן חי-עם: אני חושב שהצעד הוא נכון.

איתן חי-עם: אני ככל האדם לא אוהב לחתוך, אבל כמשרד הבריאות אני חותך.

איתן חי-עם: זאת הפעם הראשונה שאני ממש נהנה, כי הצלחנו להשיג את מה שרצינו.

איתן חי-עם: גם קידמנו וגם הבאנו את זה לתודעה.

חיים כץ: אתה יודע מתי נגיד שהצלחתם?

חיים כץ: כשתהיה רפואת שיניים.

חיים כץ: כשתתחילו לתת טיפולים.

חיים כץ: עוד ארוכה הדרך.

איתן חי-עם: התחלנו איתה.

איתן חי-עם: אני מאוד גאה שהתחלנו את הדרך.

יעקב ליצמן: המנכ"ל מינה צוות בראשותו שבודק את הדרך איך לעשות את זה.

יעקב ליצמן: זה ייקח תקופת זמן.

יעקב ליצמן: הבטחתי לממשלה ואני מבטיח שנעשה תכנית לגבי הגיל.

יעקב ליצמן: נביא את זה לממשלה ולוועדת העבודה, הרווחה והבריאות של הכנסת.

יעקב ליצמן: נביא את זה באופן מסודר.

יעקב ליצמן: זה לא יהיה מחטף.

יעקב ליצמן: גברתי לא קוראת עיתונים, אבל ביום ראשון היה דיון במשך שעתיים בממשלה על הנושא הזה.

יעקב ליצמן: אחרי הדיון ראש הממשלה אישר את זה מחדש.

יעקב ליצמן: הסברתי שרציתי להביא את זה לפני יום ראשון.

יעקב ליצמן: במאמר שחברת הכנסת אדטו כתבה נגדי היא לא אמרה שהבעיה היא בוועדת הסל אלא בתרופות מצילות חיים.

יעקב ליצמן: הבעיה היא התרופות מצילות החיים אלא למה ועדת הסל לא אישרה את זה.

יעקב ליצמן: בהתחלה כשהיא תקפה אותי היא אמרה שהבעיה היא של התרופות מצילות החיים.

יעקב ליצמן: היום בדיון היא אמרה שזאת לא הבעיה , רק שוועדת הסל תאשר.

יעקב ליצמן: ועדת הסל ביקשה ממני שאני אקח את זה על עצמי.

יעקב ליצמן: אני שמח לעשות את זה.

יעקב ליצמן: את הסיבות לא אפרט כרגע.

יעקב ליצמן: בישיבה הקודמת שאלו אותי למה בדיקות שד לא נמצאות בתוך הסל.

יעקב ליצמן: זה כבר כמה חודשים נמצא בתוך סל השירותים.

יעקב ליצמן: יש חוזר מנכ"ל שמודיע שזה בתוך.

יעקב ליצמן: לפני שמאשימים את משרד הבריאות צריך לבדוק את הנתונים.

יעקב ליצמן: אני יודע שזו רק ההתחלה.

יעקב ליצמן: אני יודע שכולם יבדקו את משרד הבריאות בביצוע כפי שהיושב-ראש אמר.

יעקב ליצמן: אני מוכן ומזומן לזה.

יעקב ליצמן: זה לא קל.

יעקב ליצמן: כאשר העבירו את הכל תחת חוק בריאות ממלכתי זה לא היה קל.

יעקב ליצמן: אני לא יודע מי יהיה סגן שר הבריאות ושר הבריאות בעוד שנה, אבל אני מבטיח לכם שאני מוכן לתת דין וחשבון ומה שלא טוב נתקן.

יעקב ליצמן: אני מוכן ומזומן.

יעקב ליצמן: אם לא הייתי מתחיל בזה זה לא היה.

יעקב ליצמן: אני שמח שהתחלתי בזה.

יעקב ליצמן: אני מקווה שבעזרת ה' נמשיך עם זה.

יעקב ליצמן: אני בטוח שבסוף התהליך כולם, כולל אלה שתוקפים אותי היום, יעזרו לי לקדם את זה לכל האוכלוסייה.

רחל אדטו: חוזר הבריאות מגדיר קבוצות נשים ספציפיות.

חיים כץ: זה היה דיון שני בסדרה.

חיים כץ: הוועדה תתכנס כאשר סגן השר יציג את התכניות ליישום טיפולי השיניים.

חיים כץ: הלוואי שכולנו נבוא ונגיד לך: אדוני, טעינו והכל בסדר.

חיים כץ: תודה רבה, הישיבה נעולה.